CELEX: 62022CN0066
Language: et
Date: 2022-02-02 00:00:00
Title: Kohtuasi C-66/22: Eelotsusetaotlus, mille on esitanud Supremo Tribunal Administrativo (Portugal) 2. veebruaril 2022 – Infraestruturas de Portugal, SA, Futrifer Indústrias Ferroviárias, SA versus Toscca Equipamentos de Madeira Lda

23.5.2022   
            
            
               ET
            
            
               Euroopa Liidu Teataja
            
            
               C 207/12
            
         
      Eelotsusetaotlus, mille on esitanud Supremo Tribunal Administrativo (Portugal) 2. veebruaril 2022 – Infraestruturas de Portugal, SA, Futrifer Indústrias Ferroviárias, SA versus Toscca Equipamentos de Madeira Lda
      
      (Kohtuasi C-66/22)
      (2022/C 207/17)
      Kohtumenetluse keel: portugali
      
         Eelotsusetaotluse esitanud kohus
      
      Supremo Tribunal Administrativo
      
         Põhikohtuasja pooled
      
      
         Kassaatorid: Infraestruturas de Portugal, SA ja Futrifer Indústrias Ferroviárias, SA
      
         Vastustaja: Toscca Equipamentos de Madeira Lda
      
      
         Eelotsuse küsimused
      
      
                  1.
               
               
                  Kas direktiivi 2014/24/EL (1) artikli 57 lõike 4 punktis d ette nähtud kõrvaldamisalus on hankija otsustada jäetud küsimus?
               
            
                  2.
               
               
                  Kas liikmesriigi seadusandja võib täielikult asendada otsuse, mille peab avaliku sektori hankija direktiivi 2014/24/EL artikli 57 lõike 4 punkti d alusel tegema, konkurentsiameti üldise otsusega (otsuse mõjuga) rakendada täiendavat sanktsiooni, mis seisneb teatud ajavahemikul riigihankemenetlustes osalemise keelus ja mis määratakse konkurentsieeskirjade rikkumise eest trahvi määramisel?
               
            
                  3.
               
               
                  Kas avaliku sektori hankija otsust ettevõtja „usaldusväärsuse“ kohta konkurentsieeskirjade järgimise (või eiramise) seisukohast väljaspool konkreetset hankemenetlust tuleb käsitada nii, et selle ettevõtja sobivusele on vaja anda põhjendatud hinnang, mis kujutab endast Euroopa Liidu põhiõiguste harta artikli 41 lõike 2 punktis c ette nähtud õiguse heale haldusele konkreetset väljendust?
               
            
                  4.
               
               
                  Kas võib asuda seisukohale, et Portugali õiguses CCP (2) artikli 55 lõike 1 punktis f valitud lahendus – mille kohaselt sõltub ettevõtja kõrvaldamine hankemenetlusest konkurentsiameti otsusest väljaspool konkreetset hankemenetlust toime pandud konkurentsieeskirjade rikkumise tõttu täiendava sanktsiooni määramise kohta, mis seisneb riigihankemenetlustes osalemise keelus, arvestades et selles menetluses on just konkurentsiamet see, kes hindab võetud eneserehabilitatsiooni meetmete asjakohasust – on kooskõlas liidu õigusega ja eelkõige direktiivi 2014/24/EL artikli 57 lõike 4 punktiga d?
               
            
                  5.
               
               
                  Kas liidu õigusega ja eriti direktiivi 2014/24/EL artikli 57 lõike 4 punktiga d on kooskõlas ka Portugali õiguses CCP artikli 70 lõike 2 punktis g ette nähtud lahendus, et pakkumuse võib seetõttu, et on veenvaid kaudseid tõendeid tegude, kokkulepete, praktika või teabe kohta, mis võivad rikkuda konkurentsieeskirju, hankest kõrvale jätta üksnes konkreetses hankemenetluses, milles need tegurid tuvastatakse?
               
            
         (1)  Euroopa Parlamendi ja nõukogu 26. veebruari 2014. aasta direktiiv 2014/24/EL riigihangete kohta ja direktiivi 2004/18/EÜ kehtetuks tunnistamise kohta (ELT 2014, L 94, lk 65).
      
         (2)  Riigihangete seadustik (Código dos Contratos Públicos).